**Likumprojekta "Grozījumi Ieslodzījuma vietu pārvaldes likumā"**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks | Saskaņā ar Ministru kabineta 2013. gada 4. februāra rīkojumu Nr. 38 "Par Administratīvo sodu sistēmas attīstības koncepcija" tika atbalstīti Administratīvo sodu sistēmas attīstības koncepcijas kopsavilkumā ietvertie risinājumi, paredzot nozaru kodifikāciju. Ņemot vērā minēto, Tieslietu ministrija ir izstrādājusi grozījumus Ieslodzījuma vietu pārvaldes likumā, nosakot ieslodzījuma vietu amatpersonām tiesības pārtraukt administratīvo pārkāpumu un aizturēt personu, par kuru pastāv aizdomas, ka tā ir izdarījusi administratīvo pārkāpumu, līdz tās nodošanai Valsts policijas rīcībā. Likumprojekts stājas spēkā vienlaicīgi ar Administratīvās atbildības likumu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Saskaņā ar Ministru kabineta 2013. gada 4. februāra rīkojumu Nr. 38 "Par Administratīvo sodu sistēmas attīstības koncepcija" tika atbalstīti Administratīvo sodu sistēmas attīstības koncepcijas kopsavilkumā ietvertie risinājumi, tai skaitā, paredzot nozaru kodifikāciju. Likumprojekts "Grozījumi Ieslodzījuma vietu pārvaldes likumā" ir izstrādāts atbilstoši Ministru kabineta 2014. gada 22. aprīļa sēdes protokolā Nr. 24, 26. § "Informatīvais ziņojums "Nozaru administratīvo pārkāpumu kodifikācijas ieviešanas sistēma"" 2. punktā noteiktajam uzdevumam izstrādāt attiecīgās nozares speciālajā likumā nodaļu, kurā iekļaut visus šajā nozarē saglabājamos administratīvos pārkāpumus un noteikt kompetento iestādi, kurai piekritīga soda piemērošana. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Administratīvo pārkāpumu kodekss (turpmāk - LAPK) zaudēs spēku 2020. gada 1. janvārī, kad spēkā stāsies Administratīvās atbildības likums. Tāpēc likumprojektā "Grozījumi Ieslodzījuma vietu pārvaldes likumā" (turpmāk - Likumprojekts) ietvertas normas, lai noteiktu ieslodzījuma vietu amatpersonām tiesības, pildot dienesta pienākumus pārtraukt administratīvo pārkāpumu un aizturēt personu, par kuru pastāv aizdomas, ka tā ir izdarījusi administratīvo pārkāpumu, līdz tās nodošanai Valsts policijas rīcībā. LAPK 178. pantā ir noteikta administratīvā atbildība par vielu, izstrādājumu un priekšmetu nelikumīgu nodošanu personām, kuras ievietotas iepriekšējā apcietinājuma vietās, brīvības atņemšanas vietās vai citās no sabiedrības izolējošās vietās, vai vielu, izstrādājumu un priekšmetu nelikumīga saņemšana no tām. Normatīvajos aktos nav noteiktas Ieslodzījuma vietu pārvaldes tiesības izskatīt administratīvo pārkāpumu lietas un piemērot administratīvo sodu.Saskaņā ar Ieslodzījuma vietu pārvaldes likuma 2. panta pirmajā daļā noteikto Ieslodzījuma vietu pārvalde ir Tieslietu ministrijas padotībā esoša valsts pārvaldes iestāde, kas īsteno valsts politiku apcietinājuma kā drošības līdzekļa un brīvības atņemšanas kā kriminālsoda izpildes jomā. Ņemot vērā minēto un, izvērtējot Ieslodzījuma vietu pārvaldes kompetenci, Tieslietu ministrija ir atzinusi, ka kodificējot nozaru politiku administratīvo pārkāpumu jomā nav lietderīgi izveidot Ieslodzījuma vietu pārvaldei jaunu līdz šim nebijušu funkciju - administratīvo lietu ierosināšanu un izskatīšanu un kompetenci administratīvo sodu piemērošanā, jo tas nesakrīt ar iestādes darbības mērķi un tam būtu nepieciešami būtiski papildus finanšu resursi un tam būtiski palielinātos administratīvais slogs, lai nodrošinātu kvalitatīvu un efektīvu jaunu pienākumu izpildi. Ņemot vērā minēto, arī Administratīvās atbildības likumā Ieslodzījuma vietu pārvalde nav paredzēta kā iestāde, kas ir kompetenta veikt administratīvo pārkāpumu procesu, administratīvi aizturēt personu un piemērot administratīvo sodu. Likumprojektā noteiktas ieslodzījuma vietu amatpersonas tiesības pārtraukt administratīvo pārkāpumu un aizturēt personu, par kuru pastāv aizdomas, ka tā ir izdarījusi administratīvo pārkāpumu, līdz tās nodošanai Valsts policijas rīcībā, kas nepieciešams, lai nodrošinātu kārtību un drošību ieslodzījuma vietās. Šīs tiesības noteiktas līdzīgi kā tas noteikts citos speciālajos normatīvajos aktos, piemēram, Apsardzes darbības likumā. Izvērtējot ieslodzījuma vietās reģistrēto administratīvo pārkāpumu notikumu skaitu un veidus, tika konstatēts, ka apmeklētāji ieslodzījuma vietās 2017. gadā un 2018. gadā ir izdarījuši 128 administratīvos pārkāpumus, kas pārsvarā ir saistīti ar aizliegto priekšmetu (mobilo telefonu, to sastāvdaļu un SIM karšu u.c. nodošanu), narkotisko un psihotropu vielu un izstrādājumu nelikumīgu, no pārbaudes slēptu nodošanu vai mēģinājumu jebkurā veidā tos nodot personām, kuras atrodas brīvības atņemšanas vietā. Tāpat 2017. gadā ir konstatēti 155, bet 2018. gadā - 154 reģistrēti nelikumīgu priekšmetu nodošanas gadījumi ieslodzījuma vietās, kas nav atzīti par administratīviem pārkāpumiem. Ņemot vērā administratīvo pārkāpumu kriminālsodu izpildes jomā bīstamību un nodarījuma sekas, Likumprojektā noteiktās ieslodzījuma vietu amatpersonu tiesības, pildot dienesta pienākumus, atbilst līdz šim pastāvošajam darbības modelim, jo Valsts policija arī šobrīd ir kompetentā iestāde administratīvā procesa veikšanai, atbilstoši LAPK 205. panta pirmās daļas 5. punktā noteiktajam. Tāpat Likumprojektā noteikts, ka šajā gadījumā, ja nepieciešams, ieslodzījuma vietas amatpersona var pielietot fizisku spēku, speciālos cīņas paņēmienus un speciālos līdzekļus. Likumprojekts noteic, ka ieslodzījuma vietu amatpersona pārtraucot administratīvo pārkāpumu un aizturot personu, par kuru pastāv aizdomas, ka tā izdarījusi administratīvo pārkāpumu, nekavējoties informē Valsts policiju, kā arī noformē ziņojumu par administratīvo pārkāpumu, kuru nodod Valsts policijai kopā ar personu. Atbilstoši Administratīvās atbildības likuma 93. panta ceturtajā daļā noteiktajam ziņas par faktiem, kuras amatpersonas ieguvušas, īstenojot likumā noteiktās kontroles un uzraudzības funkcijas, ir pieļaujams izmantot kā pierādījumus administratīvā pārkāpuma procesā. Ņemot vērā minēto, ieslodzījuma vietas amatpersonas noformētais ziņojums par administratīvā pārkāpuma pārtraukšanu tiks uzskatīts kā pierādījums, Valsts policijai uzsākot administratīvā pārkāpuma procesu.  |
| 3. | Projekta izstrādē iesaistītās institūcijas | Tieslietu ministrija, Ieslodzījuma vietu pārvalde. |
| 4. | Cita informācija | Likumprojekts tika skatīts Latvijas Administratīvo pārkāpumu kodeksa pastāvīgas darba grupas 2019. gada 28. marta sēdē. Darba grupa izteica priekšlikumus Likumprojekta pilnveidošanai.  |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likumprojekts vērsts uz ieslodzījuma vietu amatpersonām un personām, kuras apmeklē ieslodzījuma vietu. Personu tiesības un pienākumus Likumprojekts nemaina, bet nosaka precīzas ieslodzījuma vietu amatpersonu tiesības un rīcību administratīvā pārkāpuma gadījumā ieslodzījuma vietā. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums ir izstrādāts, izvērtējot un pārņemot attiecīgās normas no LAPK par pārkāpumiem kriminālsodu izpildes jomā. Projektā paredzētajam tiesiskajam regulējumam nav būtiskas ietekmes uz tautsaimniecību un administratīvo slogu, jo tā regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Administratīvās izmaksas naudas izteiksmē gada laikā mērķgrupai, ko veido fiziskas personas, nepārsniedz 200 *euro*, kā arī administratīvās izmaksas naudas izteiksmē gada laikā Ieslodzījuma vietu pārvaldei nepārsniegs 2000 *euro*, tādēļ šis anotācijas punkts uz Projektu nav attiecināms. Projektā ietvertajam tiesiskajam regulējumam nav ietekmes uz administratīvajām izmaksām, jo tas būtiski nepalielina tiesību apjomu. |
| 4. | Atbilstības izmaksu monetārs novērtējums | Projekts šo jomu neskar |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Likumprojekts tiek virzīts kopā ar grozījumiem Latvijas Sodu izpildes kodeksā un Apcietinājumā turēšanas kārtības likumā.  |
| 2. | Atbildīgā institūcija | Tieslietu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā to, ka Likumprojekts skar ierobežotu sabiedrības loku – ieslodzījuma vietu amatpersonas un ieslodzījuma vietu apmeklētājus, tad plašas sabiedrības informēšanas aktivitātes nav nepieciešams veikt. Tāpat Likumprojekts pēc būtības neparedz izmaiņas administratīvajā atbildībā par pārkāpumiem Likumprojektā regulētajā jomā. |
| 2. | Sabiedrības līdzdalība projekta izstrādē | Likumprojekts tika ievietots Tieslietu ministrijas mājas lapā 2019. gada 30. aprīlī pirms tā iesniegšanas izsludināšanai Valsts sekretāru sanāksmē, nodrošinot iespēju sabiedrības pārstāvjiem izteikt viedokli rakstiski atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" 7.4.1apakšpunktā minētajam**.** |
| 3. | Sabiedrības līdzdalības rezultāti | Sakarā ar nepieciešamību garantēt Likumprojekta spēkā stāšanos reizē ar Administratīvās atbildības likuma spēkā stāšanās datumu (2020. gada 1. janvāris), sabiedrības līdzdalība Likumprojekta izstrādes procesā ir nodrošināta daļēji. Ja līdz 2019. gada 14. maijam sabiedrības pārstāvju viedokļi tiks saņemti, anotācijas VI sadaļa attiecīgi tiks papildināta. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Ieslodzījuma vietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs Ieslodzījuma vietu pārvaldes institucionālo struktūru un tā īstenošanai jaunas institūcijas nav nepieciešams izveidot, reorganizēt vai likvidēt esošās. |
| 3. | Cita informācija | Nav. |

Iesniedzējs:

Tieslietu ministrijas

valsts sekretārs Raivis Kronbergs

*K.France-Bamblovska*

*67036751, keta.france-bamblovska@tm.gov.lv*